POROČILO O IZVEDBI EKODNEVA

Na Srednji šoli za lesarstvo Šolskega centra Škofja Loka smo EKOdan izvedli 10.04.2015.

Na ta dan smo za izbrane oddelke (oddelke, ki so imeli pouk ali prakso v stavbi na Trati – približno 100 dijakov oziroma 57% vseh dijakov šole – pouk imamo namreč na dveh lokacijah…) najprej izvedli predavanje o ogljičnem odtisu, ki sem ga kot mentorica pripravila ob sodelovanju EKONINJ. Predavanje je bilo sestavljeno tako, da je dijake opozarjalo na ogljični odtis posameznika v njegovem vsakodnevnem življenju, predvsem pa na zmanjševanje ogljičnega odtisa. Dijaki so bili seznanjeni z možnostjo izračuna ogljičnega odtisa njihovih gospodinjstev na strani <http://www.umanotera.org/kaj-delamo/trajne-vsebine-projekti-kampanje/podnebne-spremembe/izracunaj-svoj-ogljicni-odtis/>. EKONINJe pa so jim predstavili tudi načine ravnanja, ki zmanjšajo ogljični odtis (poraba energije in vode v gospodinjstvu, prevoz v šolo, način življenja…)

Po predavanju so dijaki izpolnjevali anketo o odnosu dijakov do okolja. Pri tem moram izpostavili, da je nekaj dijakov opozorilo na to, da so morebiti nekatera vprašanja nerodno zastavljena (njihov primer: vprašanje Ali se raje tuširaš ali kopaš? je zastavljeno dvoumno, saj ni nujno, da vedno počneš to….).

Po pouku so se dijaki treh oddelkov lotili čistilne akcije, ki smo jo izvedli v sodelovanju in ob podpori občine Škofja Loka. Teren smo si pred tem ogledali z EKONINJAMI, pri čemer smo ugotovili, da je onesnaženje manjše od pričakovanega (razlog je bil verjetno bližajoča se predstava na prostem Škofjeloški pasijon, zaradi katerega so mesto očitno precej temeljito očistili). Zato smo se odločili, da bomo očistili predvsem tiste dele, kjer se vsakodnevno gibljejo dijaki naše šole, bodisi na poti v šolo in domov. Prav tako smo se odločili, da je zaradi manjšega števila porabljenih vreč bolje, da teren »prečeše« manjše število dijakov ob spremstvu učiteljev – spremljevalcev. Tem se je pridružil tudi ravnatelj.

Ko so dijaki očistili območje, ki jim je bilo dodeljeno, smo s čistilno akcijo in s tem EKOdan zaključili.

Poročilu prilagam predavanje o ogljičnem odtisu za dijake in nekaj fotografij s predavanj, izpolnjevanja ankete in čistilne akcije.